title: Provedbena uredba Komisije (EU) 2021/28 оd 14. siječnja 2021. o izmjeni Uredbe Vijeća (EZ) br. 1362/2000 u pogledu carinske kvote Unije za banane podrijetlom iz Meksika

text:
                  15.1.2021

                  HR

                  Službeni list Europske unije

                  L 12/1

         PROVEDBENA UREDBA KOMISIJE (EU) 2021/28
         оd 14. siječnja 2021.
         o izmjeni Uredbe Vijeća (EZ) br. 1362/2000 u pogledu carinske kvote Unije za banane podrijetlom iz Meksika
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1362/2000 od 29. lipnja 2000. o provedbi za Zajednicu carinskih odredaba Odluke br. 2/2000 Zajedničkog vijeća u okviru Privremenog sporazuma o trgovini i trgovinskim pitanjima između Europske zajednice i Sjedinjenih Meksičkih Država (1), a posebno njezin članak 4.,
         budući da:

                     (1)

                     Kako bi se uzelo u obzir pristupanje Hrvatske Europskoj uniji 1. srpnja 2013., Odlukom (EU) 2019/573 (2) sklopljen je, u ime Unije i njezinih država članica, Treći dodatni protokol uz Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane (3), koji je potpisan 27. studenoga 2018., a na snagu je stupio 1. ožujka 2020.

                     (2)

                     Odlukom (EU) 2019/104 (4) Vijeće je odobrilo stajalište koje treba donijeti u ime Europske unije u okviru Zajedničkog vijeća uspostavljenog na temelju Sporazuma o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, o izmjenama Sporazuma potrebnima kako bi se uzelo u obzir pristupanje Hrvatske Uniji.

                     (3)

                     U Odluci br. 1/2020 Zajedničkog vijeća EU-Meksiko (5) predviđa se povećanje carinske kvote Unije primjenjive na svježe banane podrijetlom iz Meksika za puštanje u slobodan promet u Uniji.

                     (4)

                     Uredbu (EZ) br. 1362/2000 trebalo bi stoga izmijeniti kako bi se provelo povećanje carinske kvote utvrđeno u Odluci br. 1/2020 Zajedničkog vijeća EU-Meksiko. Budući da je carinska kvota za banane za 2020. iscrpljena, potrebno je dodijeliti pojedinačni redni broj za dodatnu količinu u toj godini.

                     (5)

                     Kako bi se izbjegla nepotrebno kašnjenje u primjeni ove carinske kvote, ova bi Uredba trebala hitno stupiti na snagu i trebala bi se primjenjivati retroaktivno od trećeg dana nakon objave Odluke br. 1/2020 Zajedničkog vijeća EU-Meksiko u Službenom listu Europske unije.

                     (6)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Prilog Uredbi (EZ) br. 1362/2000 mijenja se kako slijedi:

                        (1)

                        redak s rednim brojem 09.1834 zamjenjuje se sljedećim:

                                    Redni br.

                                    Oznaka KN

                                    Opis

                                    Godišnji opseg carinske kvote (neto težina, osim ako je naznačeno drukčije)

                                    Carina unutar kvote (snižena na, u %)

                                    „09.1834

                                    0803 90 10

                                    Banane, svježe (isključujući banane za kuhanje)

                                    do 31. prosinca 2020.:
                                    2 000  tona;
                                    od 1. siječnja 2021.:
                                    2 010  tona

                                    primjenjuje se fiksna carina”

                        (2)

                        sljedeći se redak umeće između retka s rednim brojem 09.1834 i retka s rednim brojem 09.1847:

                                    Redni br.

                                    Oznaka KN

                                    Opis

                                    Godišnji opseg carinske kvote (neto težina, osim ako je naznačeno drukčije)

                                    Carina unutar kvote (snižena na, u %)

                                    „09.1838

                                    0803 90 10

                                    Banane, svježe (isključujući banane za kuhanje)

                                    od 13. kolovoza 2020.
                                    do 31. prosinca 2020.:
                                    10 tona

                                    primjenjuje se fiksna carina”

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 13. kolovoza 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 157, 30.6.2000., str. 1.

            (2)  Odluka Vijeća (EU) 2019/573 od 8. travnja 2019. o potpisivanju, u ime Europske unije i njezinih država članica, i privremenoj primjeni Trećeg dodatnog protokola uz Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, kako bi se uzelo u obzir pristupanje Republike Hrvatske Europskoj uniji (SL L 100, 11.4.2019., str. 3.).

            (3)  SL L 325, 20.12.2018., str. 3.

            (4)  Odluka Vijeća (EU) 2019/104 od 22. svibnja 2018. o stajalištu koje treba zauzeti, u ime Europske unije, u okviru Zajedničkog vijeća EU-Meksiko koje je osnovano na temelju Sporazuma o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, u pogledu izmjene odluka Zajedničkog vijeća br. 2/2000 i br. 2/2001 kako bi se uzelo u obzir pristupanje Republike Hrvatske Europskoj uniji (SL L 21, 24.1.2019., str. 23.).

            (5)  Odluka br. 1/2020 Zajedničkog vijeća EU-Meksiko od 31. srpnja 2020. o izmjeni Odluke br. 2/2000 [2020/1180] (SL L 259, 10.8.2020., str. 40.).


title: Provedbena uredba Vijeća (EU) 2021/29 od 15. siječnja 2021. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
                  15.1.2021

                  HR

                  Službeni list Europske unije

                  LI 12/1

         PROVEDBENA UREDBA VIJEĆA (EU) 2021/29
         od 15. siječnja 2021.
         o provedbi Uredbe (EU) br. 36/2012 o mjerama ograničavanja s obzirom na stanje u Siriji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i o stavljanju izvan snage Uredbe (EU) br. 442/2011 (1), a posebno njezin članak 32. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2012. donijelo Uredbu (EU) br. 36/2012.

                     (2)

                     S obzirom na ozbiljnost stanja u Siriji te njegovo nedavno imenovanje ministrom vanjskih poslova, Faisala MEKDADA trebalo bi dodati na popis fizičkih i pravnih osoba, subjekata ili tijela koji podliježu mjerama ograničavanja iz Priloga II. Uredbi (EU) br. 36/2012.

                     (3)

                     Uredbu (EU) br. 36/2012 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. siječnja 2021.

                  Za Vijeće

                  Predsjednica

               A.P. ZACARIAS

            (1)  SL L 16, 19.1.2012., str. 1.

            PRILOG
            Sljedeći unos dodaje se na popis naveden u odjeljku A. (Osobe) Priloga II. Uredbi (EU) br. 36/2012:

                           Ime i prezime

                           Identifikacijski podaci

                           Razlozi

                           Datum uvrštavanja na popis

                           „311.

                           Faisal MEKDAD
                           (također poznat kao Fayçal, al-Mekdad, Meqdad, al-Meqdad)
                           (فيصل المقداد)

                           Datum rođenja: 1954.;
                           Mjesto rođenja: Ghasm, pokrajina Daraa, Sirija;
                           Spol: muški

                           Ministar vanjskih poslova. Imenovan u studenome 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           15.1.2021.”


title: Provedbena uredba Komisije (EU) 2021/73 оd 26. siječnja 2021. o izmjeni Provedbene uredbe (EU) br. 808/2014 o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR)

text:
                  27.1.2021

                  HR

                  Službeni list Europske unije

                  L 27/9

         PROVEDBENA UREDBA KOMISIJE (EU) 2021/73
         оd 26. siječnja 2021.
         o izmjeni Provedbene uredbe (EU) br. 808/2014 o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (1), a posebno njezin članak 8. stavak 3., članak 12. i članak 75. stavak 5.,
         budući da:

                     (1)

                     U Provedbenoj uredbi Komisije (EU) br. 808/2014 (2) utvrđena su pravila primjene Uredbe (EU) br. 1305/2013. Uredbom (EU) 2020/2220 Europskog parlamenta i Vijeća (3) izmijenjena je Uredba (EU) br. 1305/2013 te je razdoblje trajanja programa ruralnog razvoja koji primaju potporu iz Europskog poljoprivrednog fonda za ruralni razvoj („EPFRR”) produljeno do 31. prosinca 2022., a državama članicama omogućeno je da financiraju svoje produljene programe iz odgovarajućih dodijeljenih proračunskih sredstava za 2021. i 2022. Nadalje, Uredbom (EU) 2020/2220 dodatna sredstva iz Instrumenta Europske unije za oporavak („EURI”), uspostavljenog Uredbom Vijeća (EU) 2020/2094 (4), stavljena su na raspolaganje u produljenim programima za 2021. i 2022. radi financiranja mjera na temelju Uredbe (EU) br. 1305/2013 u cilju ublažavanja učinka krize uzrokovane bolešću COVID-19 i njezinih posljedica za poljoprivredni sektor i ruralna područja Unije. Odgovarajuća pravila primjene Uredbe (EU) br. 1305/2013 trebalo bi stoga izmijeniti.

                     (2)

                     Člankom 4. stavkom 2. Provedbene uredbe (EU) br. 808/2014 utvrđuje se najveći broj izmjena programâ ruralnog razvoja koje države članice mogu dostaviti Komisiji. Kako bi se povećala fleksibilnost država članica da upotrijebe svoja proračunska sredstva za 2021. i 2022. u produljenim programima i integriraju dodatna sredstva iz EURI-ja, trebalo bi povećati najveći broj izmjena iz tog članka i odgoditi rokove za podnošenje zahtjeva za zadnje izmjene programa. Nadalje, potrebno je pojasniti da se najveći broj izmjena ne bi trebao primjenjivati na zahtjeve za izmjenu programâ ruralnog razvoja ako su te izmjene potrebne nakon stupanja na snagu Uredbe (EU) 2020/2220 kako bi se produljilo trajanje programâ ruralnog razvoja i integrirala dodatna sredstva iz EURI-ja.

                     (3)

                     Uredbom (EU) 2020/2220 predviđa se da se za produljene programe ruralnog razvoja ciljne vrijednosti utvrđene u kontekstu okvira za procjenu ostvarenja postignuća trebaju utvrditi za 2025. Stoga je potrebno navesti da se ciljne vrijednosti pokazatelja okvira za procjenu ostvarenja postignuća odnose na planirana postignuća do 31. prosinca 2025. Nadalje, Uredbom (EU) 2020/2220 isključuje se primjena okvira za procjenu ostvarenja postignuća na dodatna sredstva iz EURI-ja. Stoga bi se rezultati koji se financiraju dodatnim sredstvima iz EURI-ja trebali isključiti iz ciljnih vrijednosti okvira za procjenu ostvarenja postignuća.

                     (4)

                     Uredbom (EU) 2020/2220 predviđa se da se dodatna sredstva iz EURI-ja programiraju i prate odvojeno od potpore Unije ruralnom razvoju, pri čemu se u načelu primjenjuju pravila utvrđena u Uredbi (EU) br. 1305/2013. Stoga će u relevantnim opisima mjera u programima ruralnog razvoja i nacionalnim okvirnim programima biti potrebne zasebne specifikacije ako se operacije financiraju dodatnim sredstvima iz EURI-ja. U planovima financiranja programâ ruralnog razvoja, nacionalnih okvira i nacionalnih ruralnih mreža također bi trebalo odvojeno navesti dodatna sredstva iz EURI-ja.

                     (5)

                     Nadalje, u planu pokazatelja za odabrane mjere trebalo bi odvojeno navesti međuzbroj planiranih rezultata i planiranih ukupnih javnih rashoda koji se financiraju dodatnim sredstvima iz EURI-ja. U godišnjim izvješćima o provedbi trebalo bi u izvješćivanju o izdacima za koje je preuzeta obveza po mjerama i žarišnim područjima navesti dio obveza koje se financiraju dodatnim sredstvima iz EURI-ja.

                     (6)

                     Člankom 8. točkom (h) podtočkom ii. Uredbe (EU) br. 1305/2013 zahtijeva se da plan financiranja sadržava tablicu u kojoj se za svaku mjeru i za svaku vrstu djelatnosti s posebnom stopom doprinosa EPFRR-a, za vrstu djelatnosti iz članka 37. stavka 1., članka 38. stavka 3., članka 39. stavka 1. i članka 39.a Uredbe (EU) br. 1305/2013, ako država članica primjenjuje donju granicu gubitka utvrđenu na manje od 30 %, te za tehničku pomoć prikazuje ukupni planirani doprinos Unije i primjenjiva stopa doprinosa EPFRR-a. Budući da se jednaka pravila primjenjuju na doprinos iz dodatnih sredstava iz EURI-ja, u planu financiranja trebalo bi navesti, ako je primjenjivo, za svaku takvu mjeru i za svaku vrstu djelatnosti planirani doprinos EURI-ja i stopu doprinosa EURI-ja.

                     (7)

                     Uredbom (EU) 2020/2220 izmijenjeni su članci 38. i 39. Uredbe (EU) br. 1305/2013 u pogledu donje granice gubitka koju države članice mogu odrediti u svojim programima ruralnog razvoja na temelju kojih poljoprivrednici mogu dobiti nadoknadu za gubitke iz uzajamnih fondova u slučaju nepovoljnih klimatskih prilika, bolesti životinja i bilja, najezde nametnika i okolišnih incidenata te iz instrumenta za stabilizaciju prihoda za poljoprivrednike u svim sektorima. Stoga je i u svrhu izvješćivanja WTO-a potrebno odvojeno planirati i izvješćivati o izdacima za sve instrumente za upravljanje rizikom uređene člankom 36. Uredbe (EU) br. 1305/2013 ako je donja granica gubitka manja od 30 %. U planu pokazatelja potrebno je na odgovarajući način navesti te nove zahtjeve za programiranje i planiranje.

                     (8)

                     Provedbenu uredbu (EU) br. 808/2014 trebalo bi stoga na odgovarajući način izmijeniti.

                     (9)

                     S obzirom na hitnost situacije zbog krize uzrokovane bolešću COVID-19, ova bi Uredba trebala stupiti na snagu sljedećeg dana od dana objave u Službenom listu Europske unije.

                     (10)

                     Mjere predviđene u ovoj Uredbi u skladu su s mišljenjem Odbora za ruralni razvoj,

               DONIJELA JE OVU UREDBU:

            Članak 1.
            Provedbena uredba (EU) br. 808/2014 mijenja se kako slijedi:

                        1.

                        Članak 4. mijenja se kako slijedi:

                                    (a)

                                    u stavku 1. briše se točka (e);

                                    (b)

                                    stavak 2. mijenja se kako slijedi:

                                                i.

                                                prvi podstavak zamjenjuje se sljedećim:
                                                „Izmjene programâ koje pripadaju vrsti navedenoj u članku 11. točki (a) podtočki i. Uredbe (EU) br. 1305/2013 mogu se predložiti najviše četiri puta tijekom trajanja programskog razdoblja.”;

                                                ii.

                                                drugi podstavak zamjenjuje se sljedećim:
                                                „Za sve ostale vrste izmjena zajedno:

                                                            (a)

                                                            može se podnijeti jedan prijedlog za izmjenu po kalendarskoj godini i po programu, osim za 2025., u kojoj se može podnijeti više od jednog prijedloga za izmjenu za izmjene koje se odnose isključivo na prilagodbu plana financiranja, uključujući sve promjene plana pokazatelja koje iz toga proizlaze;

                                                            (b)

                                                            tijekom trajanja programskog razdoblja mogu se podnijeti četiri dodatna prijedloga za izmjenu po programu.”;

                                                iii.

                                                u trećem podstavku točka (b) zamjenjuje se sljedećim:

                                                            „(b)

                                                            u slučaju kada je izmjena potrebna nakon izmjene pravnog okvira Unije, uključujući promjenu koja se odnosi na produljenje trajanja programâ ruralnog razvoja ili promjenu koja se odnosi na dostupnost dodatnih sredstva za oporavak poljoprivrednog sektora Unije i ruralnih područja u skladu s Uredbom (EU) 2020/2220 Europskog parlamenta i Vijeća (*1)

                                                   (*1)  Uredba (EU) 2020/2220 Europskog parlamenta i Vijeća od 23. prosinca 2020. o utvrđivanju određenih prijelaznih odredaba za potporu iz Europskog poljoprivrednog fonda za ruralni razvoj (EPFRR) i Europskog fonda za jamstva u poljoprivredi (EFJP) u godinama 2021. i 2022. i izmjeni uredaba (EU) br. 1305/2013, (EU) br. 1306/2013 i (EU) br. 1307/2013 u pogledu sredstava i primjene u godinama 2021. i 2022. te Uredbe (EU) br. 1308/2013 u pogledu sredstava i raspodjele takve potpore u godinama 2021. i 2022. (SL L 437, 28.12.2020., str. 1.).”;"

                                    (c)

                                    stavak 3. zamjenjuje se sljedećim:

                                       „3.   Zadnju izmjenu programa koja pripada vrsti navedenoj u članku 11. točki (a) podtočki iii. Uredbe (EU) br. 1305/2013 države članice dostavljaju Komisiji do 30. rujna 2022.
                                       Ostale vrste izmjena programâ dostavljaju se Komisiji do 30. rujna 2025.”;

                        2.

                        Prilog I. mijenja se u skladu s Prilogom I. ovoj Uredbi;

                        3.

                        Prilog VII. mijenja se u skladu s Prilogom II. ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. siječnja 2021.

                  Za Komisiju

                  Predsjednica

               Ursula VON DER LEYEN

            (1)  Uredba (EU) br. 1305/2013. Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).

            (2)  Provedbena uredba Komisije (EU) br. 808/2014 od 17. srpnja 2014. o utvrđivanju pravila primjene Uredbe (EU) br. 1305/2013 Europskog parlamenta i Vijeća o potpori ruralnom razvoju iz Europskog poljoprivrednog fonda za ruralni razvoj (EPFRR) (SL L 227, 31.7.2014., str. 18.).

            (3)  Uredba (EU) 2020/2220 Europskog parlamenta i Vijeća od 23. prosinca 2020. o utvrđivanju određenih prijelaznih odredaba za potporu iz Europskog poljoprivrednog fonda za ruralni razvoj (EPFRR) i Europskog fonda za jamstva u poljoprivredi (EFJP) u godinama 2021. i 2022. i izmjeni uredaba (EU) br. 1305/2013, (EU) br. 1306/2013 i (EU) br. 1307/2013 u pogledu sredstava i primjene u godinama 2021. i 2022. te Uredbe (EU) br. 1308/2013 u pogledu sredstava i raspodjele takve potpore u godinama 2021. i 2022. (SL L 437, 28.12.2020., str. 1.).

            (4)  Uredba Vijeća (EU) 2020/2094 od 14. prosinca 2020. o uspostavi Instrumenta Europske unije za oporavak radi potpore oporavku nakon krize uzrokovane bolešću COVID-19 (SL L 433I, 22.12.2020., str. 23.).

            PRILOG I.
            Prilog I. Provedbenoj uredbi (EU) br. 808/2014 mijenja se kako slijedi:

                        1.

                        dio 1. mijenja se kako slijedi:

                                    (a)

                                    u točki 7. podtočki (b) podtočka i. zamjenjuje se sljedećim:

                                                „i.

                                                ciljne vrijednosti za 2025. Ciljnim vrijednostima ne uzima se u obzir dodatno nacionalno financiranje iz točke 12. i državna potpora u obliku dodatnog financiranja iz točke 13. te dodatna sredstva iz članka 58.a Uredbe (EU) br. 1305/2013.”;

                                    (b)

                                    u točki 8. podtočki 2. podtočka (c) zamjenjuje se sljedećim:

                                                „(c)

                                                područje primjene, visinu potpore, prihvatljive korisnike i, prema potrebi, metodologiju izračuna iznosa ili stope potpore raščlanjenih, ako je potrebno, po podmjerama i/ili vrstama operacija. Za svaku se vrstu operacije navodi specifikacija prihvatljivih troškova, uvjeti prihvatljivosti, iznosi i stope potpore koji se na nju primjenjuju te načela utvrđivanja kriterija odabira. Ako se potpora pruža financijskom instrumentu koji se primjenjuje u skladu s člankom 38. stavkom 4. prvim podstavkom točkama (a) i (b) Uredbe (EU) br. 1303/2013, opis vrste financijskog instrumenta, općih kategorija krajnjih korisnika, općih kategorija prihvatljivih troškova i maksimalna razina potpore. Odvojeno se opisuju mjere ili dijelovi mjera koje se financiraju dodatnim sredstvima iz članka 58.a Uredbe (EU) br. 1305/2013.”;

                                    (c)

                                    točka 10. mijenja se kako slijedi:

                                                i.

                                                naslov se zamjenjuje sljedećim:
                                                „Plan financiranja, koji sadržava odvojene strukturirane tablice za točke od (a) do (d), u kojima se za Instrument Europske unije za oporavak odvojeno navode informacije iz točke (e):”;

                                                ii.

                                                u podtočki (c) podtočka v. zamjenjuje se sljedećim:

                                                            „v.

                                                            za operacije koje se provode u skladu s člancima 38. i 39. Uredbe (EU) br. 1305/2013, ako država članica odluči utvrditi donju granicu gubitka na 20 do 30 %, i za operacije koje se provode u skladu s člankom 37. stavkom 1. i člankom 39.a Uredbe (EU) br. 1305/2013, primjenjivi doprinos EPFRR-a i okvirna stopa doprinosa.”;

                                                iii.

                                                dodaje se sljedeća podtočka (e):

                                                            (e)

                                                            za dodatna sredstva iz članka 58.a Uredbe (EU) br. 1305/2013:

                                                                        i.

                                                                        godišnji doprinos;

                                                                        ii.

                                                                        stopa doprinosa primjenjiva na mjere za koje se dodjeljuje potpora;

                                                                        iii.

                                                                        raščlamba po mjerama i žarišnim područjima;

                                                                        iv.

                                                                        doprinos za tehničku pomoć;

                                                                        v.

                                                                        kada se mjera ili vrsta operacije provodi s doprinosom financijskih instrumenata iz članka 38. stavka 1. točaka (b) i (c) Uredbe (EU) br. 1303/2013, u tablici se odvojeno navode stope doprinosa za financijske instrumente i okvirna potpora iz Instrumenta Europske unije za oporavak koja odgovara planiranom doprinosu financijskom instrumentu;

                                                                        vi.

                                                                        za operacije koje se provode u skladu s člancima 38. i 39. Uredbe (EU) br. 1305/2013, ako država članica odluči utvrditi donju granicu gubitka na 20 do 30 %, i za operacije koje se provode u skladu s člankom 37. stavkom 1. i člankom 39.a Uredbe (EU) br. 1305/2013, primjenjivi doprinos iz Instrumenta Europske unije za oporavak i okvirna stopa doprinosa.”;

                                    (d)

                                    točka 11. mijenja se kako slijedi:

                                                i

                                                podtočka (a) zamjenjuje se sljedećim:

                                                            „(a)

                                                            po žarišnom području, kvantificirane ciljne vrijednosti s planiranim rezultatima i planiranim ukupnim javnim rashodima mjera odabranih za predmetno žarišno područje, uključujući međuzbrojeve tih planiranih rezultata i planiranih ukupnim rashoda koji se financiraju dodatnim sredstvima iz članka 58.a Uredbe (EU) br. 1305/2013;”;

                                                ii.

                                                dodaje se sljedeća podtočka (d):

                                                            „(d)

                                                            za planirane ukupne javne rashode povezane s potporom u skladu s člankom 36. Uredbe (EU) br. 1305/2013 ako je donja granica gubitka manja od 30 %.”;

                        2.

                        dio 2. mijenja se kako slijedi:

                                    (a)

                                    točka 4. zamjenjuje se sljedećim:

                                                „4.

                                                Tablica koja prikazuje, po regiji i po godini, ukupan doprinos EPFRR-a za dotičnu državu članicu za cjelokupno programsko razdoblje, bez dodatnih sredstava iz članka 58.a Uredbe (EU) br. 1305/2013, i odvojeno doprinos tih dodatnih sredstava državi članici za 2021. i 2022.”;

                                    (b)

                                    u točki 5. podtočki 2. podtočka (c) zamjenjuje se sljedećim:

                                                „(c)

                                                područje primjene, visinu potpore, prihvatljive korisnike i, prema potrebi, metodologiju izračuna iznosa ili stope potpore raščlanjenih, ako je potrebno, po podmjerama i/ili vrstama operacija. Za svaku se vrstu operacije navodi specifikacija prihvatljivih troškova, uvjeti prihvatljivosti, iznosi i stope potpore koji se na nju primjenjuju te načela utvrđivanja kriterija odabira. Ako se potpora pruža financijskom instrumentu koji se primjenjuje u skladu s člankom 38. stavkom 4. prvim podstavkom točkama (a) i (b) Uredbe (EU) br. 1303/2013, opis vrste financijskog instrumenta, općih kategorija krajnjih korisnika, općih kategorija prihvatljivih troškova i maksimalna razina potpore. Odvojeno se opisuju mjere ili dijelovi mjera koje se financiraju dodatnim sredstvima iz članka 58.a Uredbe (EU) br. 1305/2013.”;

                        3.

                        u dijelu 3. točka 5. zamjenjuje se sljedećim:

                                    „5.

                                    Plan financiranja u kojemu se navodi:

                                                (a)

                                                godišnji doprinos EPFRR-a, bez dodatnih sredstava iz članka 58.a Uredbe (EU) br. 1305/2013;

                                                (b)

                                                ukupan doprinos Unije i stopa doprinosa EPFRR-a;

                                                (c)

                                                za dodatna sredstva iz članka 58.a Uredbe (EU) br. 1305/2013:

                                                            i.

                                                            godišnji doprinos;

                                                            ii.

                                                            ukupni doprinos i stopa doprinosa.”.

            PRILOG II.
            Točka 1. podtočka (b) Priloga VII. Provedbenoj uredbi (EU) br. 808/2014 mijenja se kako slijedi:

                        1.

                        prvi podstavak zamjenjuje se sljedećim:
                        „Informacije o provedbi PRR-a ocijenjenoj na temelju zajedničkih i posebnih pokazatelja, uključujući napredak postignut u odnosu na ciljne vrijednosti određene za svako žarišno područje, kao i o postignutim rezultatima u usporedbi s planiranim rezultatima navedenima u planu pokazatelja. Počevši od godišnjeg izvješća o provedbi koje je potrebno podnijeti 2017., navode se i rezultati u ostvarenju ključnih etapa i ciljnih vrijednosti navedenih u okviru za procjenu ostvarenja postignuća (tablica F). Kao dodatne informacije o fazi provedbe PRR-a navode se podaci o financijskim obvezama po pojedinoj mjeri i žarišnom području te s tim povezani očekivani napredak u ostvarenju ciljnih vrijednosti.”;

                        2.

                        u drugom podstavku prva alineja zamjenjuje se sljedećim:

                                    „–

                                    Tablica A: Izdaci za koje je preuzeta obveza po mjerama i žarišnim područjima, pri čemu se te informacije navode odvojeno za dodatna sredstva iz članka 58.a Uredbe (EU) br. 1305/2013”.


title: Provedbena uredba Komisije (EU) 2021/74 оd 26. siječnja 2021. o izmjeni Provedbene uredbe Komisije (EU) 2020/1191 o mjerama za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije

text:
                  27.1.2021

                  HR

                  Službeni list Europske unije

                  L 27/15

         PROVEDBENA UREDBA KOMISIJE (EU) 2021/74
         оd 26. siječnja 2021.
         o izmjeni Provedbene uredbe Komisije (EU) 2020/1191 o mjerama za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 30.,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (2), a posebno njezin članak 22. stavak 3. i članak 52.,
         budući da:

                     (1)

                     Provedbena uredba Komisije (EU) 2020/1191 (3) stupila je na snagu 15. kolovoza 2020. Od tog datuma određene države članice i specijalizirani subjekti na razne su načine interpretirali i primjenjivali pojam „skladište” iz članka 7. stavka 2. te uredbe.

                     (2)

                     Iz praktičnih razloga te budući da sjeme Solanum lycopersicum L. i Capsicum spp. („navedeno sjeme”) prikupljeno prije 15. kolovoza 2020. ne može ispunjavati zahtjev da njegove matične biljke moraju biti proizvedene u proizvodnoj jedinici za koju je, na temelju službenih inspekcijskih pregleda za otkrivanje navedenog štetnog organizma provedenih u primjereno vrijeme, poznato da se u njoj ne pojavljuje navedeni štetni organizam, takvo sjeme trebalo bi biti izuzeto od uvjeta iz članka 7. stavka 1. točke (a) Provedbene uredbe (EU) 2020/1191.

                     (3)

                     Članak 7. stavak 2. Provedbene uredbe (EU) 2020/1191 trebalo bi izmijeniti kako bi se pojasnilo da bi navedeno sjeme prikupljeno prije 15. kolovoza 2020. trebalo prije njegova prvog premještanja unutar Unije ispunjavati zahtjev da je podvrgnuto uzorkovanju i testiranju na prisutnost navedenog štetnog organizma koje je provelo nadležno tijelo ili koje su proveli specijalizirani subjekti pod službenim nadzorom nadležnog tijela. Takvo odstupanje od članka 7. stavka 2. te uredbe trebalo bi omogućiti da sjeme koje već prati biljna putovnica cirkulira na području Unije bez daljnjeg testiranja.

                     (4)

                     Navedeno sjeme koje je prvi put premješteno unutar Unije od 1. travnja 2021. nadalje i koje je testirano prije 30. rujna 2020. metodom ELISA trebalo bi se ponovo testirati nekom drugom metodom testiranja (osim metode ELISA) iz točke 3. Priloga.

                     (5)

                     Budući da navedeno sjeme koje je podrijetlom iz trećih zemalja a prikupljeno je prije 15. kolovoza 2020. ne može ispunjavati zahtjev da njegove matične biljke moraju biti proizvedene u proizvodnoj jedinici za koju je, na temelju službenih inspekcijskih pregleda za otkrivanje navedenog štetnog organizma provedenih u primjereno vrijeme, poznato da se u njoj ne pojavljuje navedeni štetni organizam, takvo bi sjeme da bi ga se smjelo unositi u Uniju trebalo biti izuzeto od uvjeta iz članka 9. stavka 1. točke (a) podtočke i.

                     (6)

                     Sektor proizvodnje sjemena i države članice obavijestili su Komisiju da zahtjev iz članka 9. Provedbene uredbe (EU) 2020/1191 da fitosanitarni certifikat mora sadržavati naziv registrirane proizvodne jedinice uzrokuje kašnjenja i praktične poteškoće za izvoznike jer je za njih teško utvrditi konkretnu proizvodnu jedinicu. Da bi se nadležnim tijelima i specijaliziranim subjektima trećih zemalja olakšala identifikacija registrirane proizvodne jedinice, taj bi zahtjev trebalo zamijeniti zahtjevom o obveznom dostavljanju informacija o sljedivosti proizvodne jedinice matičnih biljaka.

                     (7)

                     Navedeno sjeme koje je podrijetlom iz trećih zemalja trebalo bi biti testirano primjenom metoda uzorkovanja i testiranja iz Priloga Provedbenoj uredbi (EU) 2020/1191. Da bi se uzelo u obzir da je neko navedeno sjeme možda bilo testirano mjesecima prije nego što je certificirano za izvoz, primjereno je od 1. travnja 2021. zahtijevati provedbu obveznog molekularnog testiranja i dati trećim zemljama vremena da se prilagode tom zahtjevu.

                     (8)

                     Kako bi se izbjegla nepotrebna trgovinska ograničenja za navedeno sjeme prikupljeno prije 15. kolovoza 2020., ova bi se Uredba trebala početi primjenjivati u najkraćem mogućem roku. Stoga bi ova Uredba trebala stupiti na snagu trećeg dana od dana njezine objave.

                     (9)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjena Provedbene uredbe (EU) 2020/1191
            Provedbena uredba (EU) 2020/1191 mijenja se kako slijedi:

                        1.

                        Članak 7. mijenja se kako slijedi:

                                    (a)

                                    u stavku 1. dodaje se sljedeći podstavak:
                                    „Navedeno sjeme koje je prikupljeno prije 15. kolovoza 2020. izuzeto je od uvjeta iz točke (a).”;

                                    (b)

                                    članak 7. stavak 2. zamjenjuje se sljedećim:

                                       „2.   Odstupajući od stavka 1. točke (a) i točke (b) prvog podstavka, navedeno sjeme koje je prikupljeno prije 15. kolovoza 2020. podvrgnuto je prije prvog premještanja unutar Unije uzorkovanju i testiranju na navedeni štetni organizam koje je provelo nadležno tijelo ili je podvrgnuto uzorkovanju i testiranju koje obavljaju specijalizirani subjekti pod službenim nadzorom nadležnog tijela te je na temelju tih testova utvrđeno da je slobodno od navedenog štetnog organizma.
                                       Navedeno sjeme koje je prvi put premješteno unutar Unije od 1. travnja 2021. nadalje i koje je testirano prije 30. rujna 2020. metodom ELISA ponovo se testira nekom drugom metodom testiranja (osim metode ELISA) iz točke 3. Priloga.”;

                        2.

                        Članak 9. mijenja se kako slijedi:

                                    (a)

                                    u stavku 1. točki (a) tekst podtočke ii. zamjenjuje se sljedećim:
                                    „navedeno sjeme ili njegove matične biljke službeno su uzorkovani i testirani na navedeni štetni organizam kako je utvrđeno u Prilogu te je na temelju tih testova utvrđeno da su slobodni od navedenog štetnog organizma;”;

                                    (b)

                                    u stavku 1. točka (b) zamjenjuje se sljedećim:
                                    „informacije koje osiguravaju sljedivost proizvodne jedinice matičnih biljaka.”;

                                    (c)

                                    dodaje se sljedeći stavak 3.:

                                       „3.   Odstupajući od stavka 1. točke (a) podtočke i., za navedeno sjeme koje je prikupljeno prije 15. kolovoza 2020. u Dopunskoj izjavi navodi se samo da je ispunjen uvjet iz stavka 1. točke (a) podtočke ii. te ona sadržava izjavu: Sjeme je prikupljeno prije 15. kolovoza 2020.”;

                                    (d)

                                    dodaje se sljedeći stavak 4.:

                                       „4.   U fitosanitarnim certifikatima izdanima nakon 31. ožujka 2021. Dopunska izjava potvrđuje da je navedeno sjeme podrijetlom iz trećih zemalja testirano jednom od metoda testiranja iz točke 3. Priloga Provedbenoj uredbi (EU) 2020/1191, osim metode ELISA.”

            Članak 2.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  SL L 95, 7.4.2017., str. 1.

            (3)  Provedbena uredba Komisije (EU) 2020/1191 оd 11. kolovoza 2020. o utvrđivanju mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije te stavljanju izvan snage Provedbene odluke (EU) 2019/1615 (SL L 262, 12.8.2020., str. 6.).


title: Provedbena uredba Komisije (EU) 2021/78 оd 27. siječnja 2021. o izmjeni Provedbene uredbe (EU) 2020/600 o odstupanju od Provedbene uredbe (EU) 2017/892, Provedbene uredbe (EU) 2016/1150, Provedbene uredbe (EU) br. 615/2014, Provedbene uredbe (EU) 2015/1368 i Provedbene uredbe (EU) 2017/39 u pogledu određenih mjera za suzbijanje krize uzrokovane pandemijom bolesti COVID-19

text:
                  28.1.2021

                  HR

                  Službeni list Europske unije

                  L 29/5

         PROVEDBENA UREDBA KOMISIJE (EU) 2021/78
         оd 27. siječnja 2021.
         o izmjeni Provedbene uredbe (EU) 2020/600 o odstupanju od Provedbene uredbe (EU) 2017/892, Provedbene uredbe (EU) 2016/1150, Provedbene uredbe (EU) br. 615/2014, Provedbene uredbe (EU) 2015/1368 i Provedbene uredbe (EU) 2017/39 u pogledu određenih mjera za suzbijanje krize uzrokovane pandemijom bolesti COVID-19
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 54.,
         budući da:

                     (1)

                     Provedbenom uredbom Komisije (EU) 2020/600 (2) uveden je niz odstupanja od postojećih pravila, među ostalim za sektor vina, kako bi se subjektima u tom sektoru pomoglo da se lakše nose s posljedicama pandemije bolesti COVID-19. Međutim, bez obzira na korist tih mjera, tržište vina nije uspjelo ponovno uspostaviti ravnotežu između ponude i potražnje niti se očekuje da će je, zbog aktualne pandemije, uspostaviti kratkoročno ni srednjoročno.

                     (2)

                     Nadalje, mjere donesene radi ublažavanja posljedica pandemije bolesti COVID-19 nastavljaju se provoditi u većini država članica i diljem svijeta. Te mjere uključuju uvođenje ograničenja broja ljudi na društvenim okupljanjima i proslavama te ograničenja mogućnosti konzumacije jela i pića izvan kuće. Na nekim su područjima i dalje na snazi ograničenja kretanja te se otkazuju javna događanja i privatne zabave. Zbog tih ograničenja dodatno se smanjila potrošnja vina u Uniji, a smanjio se i izvoz vina u treće zemlje. Osim toga, neizvjesnost u pogledu trajanja krize, za koju se očekuje da će se nastaviti i nakon 2020., uzrokuje dugoročnu štetu sektoru vina Unije jer se potrošnja vina vjerojatno neće oporaviti te će doći do gubitka izvoznih tržišta. Ta kombinacija čimbenika negativno utječe na određivanje cijena na tržištu vina Unije. Povećane su zalihe koje su već bile na rekordno visokoj razini na početku tržišne godine 2019.–2020. Naposljetku, očekuje se da će prinosi berbe 2020. premašiti berbu 2019. za otprilike 10 milijuna hektolitara vina i dodatno pogoršati situaciju.

                     (3)

                     Stoga s obzirom na dugotrajnost ograničenja koja su države članice uvele radi ublažavanja posljedica pandemije bolesti COVID-19 i potrebu da se ta ograničenja zadrže, sve su veći gospodarski poremećaji glavnih kanala za plasman vina i posljedični negativni učinci na potražnju za vinom.

                     (4)

                     S obzirom na te iznimno ozbiljne poremećaje na tržištu i na niz teških okolnosti u sektoru vina, počevši od toga što su Sjedinjene Američke Države u listopadu 2019. uvele carine na uvoz vina iz Unije pa do posljedica aktualnih mjera ograničenja zbog globalne pandemije bolesti COVID-19, gospodarski subjekti u sektoru vina Unije i dalje nailaze na iznimne poteškoće. Stoga je dodatna pomoć sektoru vina opravdana.

                     (5)

                     Nastavak provedbe mjera za suzbijanje krize u sektoru vina Unije koje su uvedene Provedbenom uredbom (EU) 2020/600 smatra se ključnim kako bi se državama članicama i subjektima osigurala potrebna fleksibilnost pri provedbi programa potpore u sektoru vina Unije. Konkretno, mogućnost da države članice izmijene svoje nacionalne programe kad god je to potrebno tijekom godine dozvolila je državama članicama brzu reakciju na iznimne okolnosti posljednjih mjeseci te podnošenje izmjena programa potpore čim se to smatra potrebnim. Ta je fleksibilnost omogućila državama članicama da uvedu nove mjere, optimiziraju postojeće mjere te ih češće i prema potrebi prilagođavaju, uzimajući u obzir brzo promjenjivo stanje na tržištu. Uz to, fleksibilnost uvedena za provedbu mjere zelene berbe subjektima je osigurala vrijeme potrebno za planiranje mjere i pronalazak radne snage potrebne za rad u teškim uvjetima uzrokovanima pandemijom bolesti COVID-19.

                     (6)

                     Budući da se očekuje da će se pandemija bolesti COVID-19 nastaviti i nakon 2020., što znači i tijekom znatnog dijela financijske godine 2021., smatra se da je potrebno produljiti primjenu mjera na razdoblje financijske godine 2021.

                     (7)

                     Osim toga, zbog poteškoća u upravljanju nacionalnim programima potpore tijekom aktualne pandemije bolesti COVID-19 određene su države članice izvijestile da ne mogu ponovno ispitati standardne veličine jediničnih troškova koje se primjenjuju na određene mjere u tim programima, utvrđene u skladu s člankom 24. stavkom 1. Provedbene uredbe Komisije (EU) 2016/1150 (3). Stoga bi u 2020., 2021. i 2022. države članice trebale imati mogućnost produljiti razdoblje tijekom kojeg se takvo ponovno ispitivanje provodi sa svake druge godine nakon posljednjih izračuna, kako je predviđeno u članku 24. stavku 3. te uredbe, na četvrtu godinu nakon posljednjih izračuna. Kako bi se izbjegla diskriminacija, ta bi se fleksibilnost trebala primjenjivati retroaktivno od datuma stupanja na snagu Provedbene uredbe (EU) 2020/600.

                     (8)

                     Provedbenu uredbu (EU) 2020/600 trebalo bi stoga na odgovarajući način izmijeniti.

                     (9)

                     Kako bi se izbjegli poremećaji u provedbi mjera za suzbijanje krize u sektoru vina Unije i osigurao neometan prijelaz između dvije financijske godine, ova bi Uredba trebala stupiti na snagu na dan objave u Službenom listu Europske unije i primjenjivati se retroaktivno od 16. listopada 2020.

                     (10)

                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Izmjene Provedbene uredbe (EU) 2020/600
            Članak 2. Provedbene uredbe (EU) 2020/600 mijenja se kako slijedi:

                        (1)

                        stavak 1. zamjenjuje se sljedećim:

                           „1.   Odstupajući od članka 2. stavka 1. Provedbene uredbe (EU) 2016/1150, države članice mogu u svoje nacionalne programe potpore u sektoru vina iz članka 41. stavka 5. Uredbe (EU) br. 1308/2013 unijeti izmjene povezane s mjerama iz članka 45. stavka 1. točke (a) i članaka od 46. do 52. Uredbe (EU) br. 1308/2013 kad god je to potrebno tijekom financijskih godina 2020. i 2021., ali ne kasnije od 15. listopada 2021.”

                        (2)

                        u stavku 2., uvodna rečenica zamjenjuje se sljedećim:

                           „2.   Odstupajući od članka 8. Provedbene uredbe (EU) 2016/1150, tijekom financijskih godina 2020. i 2021. države članice mogu:”;

                        (3)

                        dodaje se sljedeći stavak 3.:

                           „3.   Odstupajući od članka 24. stavka 3. Provedbene uredbe (EU) 2016/1150, u 2020., 2021. i 2022. države članice ponovno ispituju izračune iz stavka 1. tog članka najkasnije u četvrtoj godini nakon posljednjih izračuna i prema potrebi prilagođavaju prvotno utvrđene standardne veličine jediničnih troškova.”

            Članak 2.
            Stupanje na snagu i primjena
            Ova Uredba stupa na snagu na dan objave u Službenom listu Europske unije.
            Primjenjuje se od 16. listopada 2020. Međutim, članak 1. točka 3. primjenjuje se od 4. svibnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 671.

            (2)  Provedbena uredba Komisije (EU) 2020/600 оd 30. travnja 2020. o odstupanju od Provedbene uredbe (EU) 2017/892, Provedbene uredbe (EU) 2016/1150, Provedbene uredbe (EU) br. 615/2014, Provedbene uredbe (EU) 2015/1368 i Provedbene uredbe (EU) 2017/39 u pogledu određenih mjera za suzbijanje krize uzrokovane pandemijom bolesti COVID-19 (SL L 140, 4.5.2020., str. 40.).

            (3)  Provedbena uredba Komisije (EU) 2016/1150 od 15. travnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (SL L 190, 15.7.2016., str. 23.).


title: Provedbena uredba Komisije (EU) 2021/79 оd 27. siječnja 2021. o neodobravanju aktivne tvari topramezon u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP)

text:
                  28.1.2021

                  HR

                  Službeni list Europske unije

                  L 29/8

         PROVEDBENA UREDBA KOMISIJE (EU) 2021/79
         оd 27. siječnja 2021.
         o neodobravanju aktivne tvari topramezon u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
         budući da:

                     (1)

                     U skladu s člankom 80. stavkom 1. točkom (a) Uredbe (EZ) br. 1107/2009 Direktiva Vijeća 91/414/EEZ (2) primjenjuje se na postupak i uvjete za odobravanje aktivnih tvari za koje je odluka donesena u skladu s člankom 6. stavkom 3. te direktive prije 14. lipnja 2011. Komisija je 9. prosinca 2003. donijela Odluku 2003/850/EZ (3) o aktivnoj tvari topramezon (bivši BAS 670H) u skladu s člankom 6. stavkom 3. Direktive 91/414/EEZ.

                     (2)

                     Trgovačko društvo BASF Aktiengesellschaft (sada BASF SE) podnijelo je 12. svibnja 2003. zahtjev Francuskoj za uvrštenje topramezona u Prilog I. Direktivi 91/414/EEZ u skladu s člankom 6. stavkom 2. te direktive. Odlukom 2003/850/EZ potvrđeno je da dokumentacija u načelu ispunjava zahtjeve iz priloga II. i III. Direktivi 91/414/EEZ u pogledu podataka i informacija.

                     (3)

                     Učinci topramezona na zdravlje ljudi, zdravlje životinja te na okoliš ocijenjeni su u skladu s postupkom iz članka 6. stavaka 2. i 4. Direktive 91/414/EEZ za uporabe koje je predložio podnositelj zahtjeva. Francuska je 21. srpnja 2006. Komisiji i Europskoj agenciji za sigurnost hrane („Agencija”) dostavila nacrt izvješća o ocjeni.

                     (4)

                     Nacrt izvješća o ocjeni pregledale su države članice i Agencija. Agencija je 13. siječnja 2014. Komisiji dostavila svoj zaključak (4) o procjeni rizika od uporabe aktivne tvari topramezon kao pesticida.

                     (5)

                     Dopisom od 29. lipnja 2020. trgovačko društvo BASF SE povuklo je svoj zahtjev za odobrenje topramezona.

                     (6)

                     S obzirom na povlačenje zahtjeva, topramezon ne bi trebalo odobriti.

                     (7)

                     Ovom se Uredbom ne sprečava podnošenje novog zahtjeva za aktivnu tvar topramezon u skladu s člankom 7. Uredbe (EZ) br. 1107/2009.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neodobrenje aktivne tvari
            Aktivna tvar topramezon ne odobrava se.

            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (3)  Odluka Komisije 2003/850/EZ od 4. prosinca 2003. o načelnom priznavanju cjelovitosti dokumentacije upućene na detaljno razmatranje u cilju mogućeg uvrštenja BAS 670H i srebrova tiosulfata u Prilog I. Direktivi Vijeća 91/414/EEZ o stavljanju sredstava za zaštitu bilja na tržište (SL L 322, 9.12.2003., str. 28.).

            (4)  Europska agencija za sigurnost hrane, 2014. Conclusion on the peer review of the pesticide risk assessment of the active substance topramezone (Zaključak o stručnom pregledu procjene rizika od uporabe aktivne tvari topramezon kao pesticida). EFSA Journal 2014.; 12(2):3540, 82 str. doi:10.2903/j.efsa.2014.3540.


title: Provedbena uredba Komisije (EU) 2021/80 оd 27. siječnja 2021. o neodobravanju ugljikova dioksida kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP)

text:
                  28.1.2021

                  HR

                  Službeni list Europske unije

                  L 29/10

         PROVEDBENA UREDBA KOMISIJE (EU) 2021/80
         оd 27. siječnja 2021.
         o neodobravanju ugljikova dioksida kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno članak 23. stavak 5. u vezi s člankom 13. stavkom 2.,
         budući da:

                     (1)

                     Komisija je 27. veljače 2018. primila zahtjev društva Dr. Knoell Consult GmbH za odobrenje ugljikova dioksida prehrambene kvalitete (E 290) kao osnovne tvari (CAS br. 124-38-9). Zahtjev se odnosio na uporabu te tvari kao fumiganta za tretiranje nakon berbe protiv insekata i grinja.

                     (2)

                     Ugljikov dioksid već je odobren kao aktivna tvar za uporabu u sredstvima za zaštitu bilja od 1. rujna 2009. (2) i uvršten je u dio A Priloga Provedbenoj uredbi Komisije (EU) br. 540/2011 (3).

                     (3)

                     Ugljikov dioksid trenutačno je odobren i stavljen na tržište kao sredstvo za zaštitu bilja u nekoliko država članica. Specifikacija identiteta tvari u zahtjevu za odobrenje te tvari kao osnovne tvari identična je specifikaciji te odobrene aktivne tvari.

                     (4)

                     Iako je trećim podstavkom utvrđeno da se hrana smatra osnovnom tvari, člankom 23. stavkom 1. točkom (d) Uredbe (EZ) br. 1107/2009 isključuje se odobrenje ugljikova dioksida prehrambene kvalitete jer se tvar, prema jednom od kriterija, može odobriti kao osnovna tvar samo ako se ne stavlja na tržište kao sredstvo za zaštitu bilja. Međutim, to je trenutačno slučaj s ugljikovim dioksidom prehrambene kvalitete.

                     (5)

                     Ovom se Uredbom ne dovodi u pitanje podnošenje novog zahtjeva za odobrenje ugljikova dioksida kao osnovne tvari u skladu s člankom 23. stavkom 3. Uredbe (EZ) br. 1107/2009 nakon isteka postojećeg odobrenja ugljikova dioksida kao aktivne tvari i nakon što sva odobrenja za sredstva za zaštitu bilja koja se sastoje od ugljikova dioksida budu povučena ili isteknu.

                     (6)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Tvar ugljikov dioksid (E 290) ne odobrava se kao osnovna tvar.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2008/127/EZ od 18. prosinca 2008. o izmjeni Direktive Vijeća 91/414/EEZ radi uvrštavanja nekoliko aktivnih tvari (SL L 344, 20.12.2008., str. 89.).

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).


title: Provedbena uredba Komisije (EU) 2021/82 оd 27. siječnja 2021. o odobravanju stavljanja na tržište natrijeve soli 6’-sialillaktoze kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

text:
                  28.1.2021

                  HR

                  Službeni list Europske unije

                  L 29/16

         PROVEDBENA UREDBA KOMISIJE (EU) 2021/82
         оd 27. siječnja 2021.
         o odobravanju stavljanja na tržište natrijeve soli 6’-sialillaktoze kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Društvo Glycom A/S („podnositelj zahtjeva”) 31. siječnja 2019. Komisiji je podnijelo zahtjev u skladu s člankom 10. stavkom 1. Uredbe (EU) 2015/2283 za stavljanje natrijeve soli 6’-sialillaktoze („6’-SL”) dobivene mikrobnom fermentacijom s genetički modificiranim sojem bakterije Escherichia coli K12 DH1 na tržište Unije kao nove hrane. Podnositelj zahtjeva zatražio je odobrenje da se natrijeva sol 6’-SL može upotrebljavati kao nova hrana u nearomatiziranim pasteriziranim i nearomatiziranim steriliziranim mliječnim proizvodima, aromatiziranim i nearomatiziranim fermentiranim proizvodima na bazi mlijeka, uključujući toplinski obrađene proizvode, pićima (aromatizirana pića osim pića čija je pH vrijednost manja od 5), žitnim pločicama, početnoj i prijelaznoj hrani za dojenčad, prerađenoj hrani na bazi žitarica i dječjoj hrani za dojenčad i malu djecu u smislu Uredbe (EU) br. 609/2013 Europskog parlamenta i Vijeća (3), pićima na bazi mlijeka i sličnim proizvodima namijenjenima maloj djeci, hrani za zamjenu za cjelodnevnu prehranu pri redukcijskoj dijeti kako je definirana u Uredbi (EU) br. 609/2013, hrani za posebne medicinske potrebe kako je definirana u Uredbi (EU) br. 609/2013 te u dodacima prehrani kako su definirani u Direktivi 2002/46/EZ Europskog parlamenta i Vijeća (4), namijenjenima općoj populaciji, osim dojenčadi i maloj djeci. Podnositelj zahtjeva također je predložio da se dodaci prehrani koji sadržavaju natrijevu sol 6’-SL ne smiju upotrebljavati ako se isti dan konzumira druga hrana s dodanom natrijevom soli 6’-SL.

                     (4)

                     Podnositelj zahtjeva podnio je 31. siječnja 2019. Komisiji i zahtjev za zaštitu vlasničkih podataka za niz studija podnesenih u prilog zahtjevu, konkretno vlasnički zaštićena analitička izvješća o usporedbi NMR-om strukture natrijeve soli 6’-SL proizvedene bakterijskom fermentacijom s 6’-SL-om koji je prirodno prisutan u mlijeku (5), detaljne podatake o karakterizaciji o proizvodnim sojevima bakterija (6) i njihove potvrde (7), specifikacije za sirovine i pomoćne tvari (8), potvrde o analizama raznih serija natrijeve soli 6’-SL (9), analitičke metode i izvješća o vrednovanju (10), izvješća o stabilnosti natrijeve soli 6’-SL (11), detaljni opis proizvodnog postupka (12), potvrde o akreditaciji laboratorija (13), izvješća o procjeni unosa 6’-SL-a (14), in vitro mikronukleus testa na stanicama sisavaca s natrijevom soli 6’-SL (15), in vitro mikronukleus testa na stanicama sisavaca s povezanom sastavnicom natrijevom soli 3’-sialillaktozom („3’-SL”) (16), bakterijski test povratnih mutacija s natrijevom soli 6’-SL (17), bakterijski testi povratnih mutacija s natrijevom soli 3’-SL (18), 14-dnevnu studiju oralne toksičnosti na novorođenom štakoru s natrijevom soli 6’-SL (19), 90-dnevnu studiju oralne toksičnosti na novorođenom štakoru s natrijevom soli 6’-SL i sažete tablice statistički značajnih opažanja (20), 14-dnevnu studiju oralne toksičnosti na novorođenom štakoru s natrijevom soli 3’-SL (21) te 90-dnevnu studiju oralne toksičnosti na novorođenom štakoru s natrijevom soli 3’-SL i sažete tablice statistički značajnih opažanja (22).

                     (5)

                     Komisija je 16. svibnja 2019. od Europske agencije za sigurnost hrane („Agencija”) zatražila da provede ocjenu natrijeve soli 6’-SL kao nove hrane u skladu s člankom 10. stavkom 3. Uredbe (EU) 2015/2283.

                     (6)

                     Agencija je 23. ožujka 2020. donijela znanstveno mišljenje pod naslovom Safety of 6’-Sialyllactose (6’-SL) sodium salt as a novel food pursuant to Regulation (EU) 2015/2283 (Sigurnost natrijeve soli 6’-Sialillaktoze (6’-SL) kao nove hrane u skladu s Uredbom (EU) 2015/2283)” (23).

                     (7)

                     U svome je znanstvenom mišljenju Agencija zaključila da je natrijeva sol 6’-SL sigurna u predloženim uvjetima upotrebe za predloženu ciljnu populaciju. Stoga se u tom znanstvenom mišljenju iznosi dovoljno informacija na temelju kojih se može utvrditi da je natrijeva sol 6’-SL, kada se upotrebljava u nearomatiziranim pasteriziranim i nearomatiziranim steriliziranim mliječnim proizvodima, aromatiziranim i nearomatiziranim fermentiranim mliječnim proizvodima, uključujući toplinski obrađene proizvode, pića (aromatizirana pića, osim napitaka s pH vrijednošću manjom od 5), žitnim pločicama, početnoj i prijelaznoj hrani za dojenčad, prerađenoj hrani na bazi žitarica i dječju hranu za dojenčad i malu djecu u smislu Uredbe (EU) br. 609/2013 Europskog parlamenta i Vijeća, pićima na bazi mlijeka i sličnim proizvodima namijenjenima maloj djeci, hrani za zamjenu za cjelodnevnu prehranu pri redukcijskoj dijeti u smislu Uredbe (EU) br. 609/2013, hrani za posebne medicinske potrebe kako je definirana u Uredbi (EU) br. 609/2013 te u dodacima prehrani kako su definirani u Direktivi 2002/46/EZ, u skladu s člankom 12. stavkom 1. Uredbe (EU) 2015/2283.

                     (8)

                     U svojem znanstvenom mišljenju Agencija je navela da nije mogla donijeti zaključke o sigurnosti natrijeve soli 6’-SL bez podataka iz vlasnički zaštićenih analitičkih izvješća o usporedbi nuklearnom magnetskom rezonancom („NMR”) strukture natrijeve soli 6’-SL proizvedene bakterijskom fermentacijom s 6’-SL-om koji je prirodno prisutan u mlijeku, detaljnih podataka o karakterizaciji o proizvodnim sojevima bakterija i njihovih potvrda, specifikacija za sirovine i pomoćne tvari, potvrda o analizama raznih serija natrijeve soli 6’-SL, analitičkih metoda i izvješća o vrednovanju, izvješća o stabilnosti natrijeve soli 6’-SL, detaljnog opisa proizvodnog postupka, potvrda o akreditaciji laboratorija, izvješća o procjeni unosa 6’-SL-a, in vitro mikronukleus testa na stanicama sisavaca s 6’-SL-om, bakterijskog testa povratnih mutacija s natrijevom soli 6’-SL, 14-dnevne studije oralne toksičnosti na novorođenom štakoru s natrijevom soli 6’-SL i 90-dnevne studije oralne toksičnosti na novorođenom štakoru s natrijevom soli 6’-SL i sažete tablice statistički značajnih opažanja.

                     (9)

                     Nakon što je primila znanstveno mišljenje Agencije Komisija je zatražila od podnositelja zahtjeva da dodatno pojasni dano obrazloženje u pogledu svojih vlasnički zaštićenih analitičkih izvješća o usporedbi NMR-om strukture natrijeve soli 6’-SL proizvedene bakterijskom fermentacijom s natrijevom soli 6’-SL koji je prirodno prisutan u mlijeku, detaljnih podataka o karakterizaciji o proizvodnim sojevima bakterija i njihovih potvrda, specifikacija za sirovine i pomoćne tvari, potvrda o analizama raznih serija natrijeve soli 6’-SL, analitičkih metoda i izvješća o vrednovanju, izvješća o stabilnosti natrijeve soli 6’-SL, detaljnog opisa proizvodnog postupka, potvrda o akreditaciji laboratorija, izvješća o procjeni unosa 6’-SL-a, in vitro mikronukleus testa na stanicama sisavaca s 6’-SL-om, bakterijskog testa povratnih mutacija s natrijevom soli 6’-SL, 14-dnevne studije oralne toksičnosti na novorođenom štakoru s natrijevom soli 6’-SL i 90-dnevne studije oralne toksičnosti na novorođenom štakoru s natrijevom soli 6’-SL i sažete tablice statistički značajnih opažanja te da pojasni te da pojasni zahtjev za isključivo pravo upućivanja na te studije, kako je navedeno u članku 26. stavku 2. točki (b) Uredbe (EU) 2015/2283.

                     (10)

                     Podnositelj zahtjeva izjavio je da je u trenutku podnošenja zahtjeva bio nositelj vlasničkih i isključivih prava upućivanja na studije u skladu s nacionalnim pravom te da stoga treće osobe nisu mogle zakonito pristupiti tim studijama i koristiti se njima.

                     (11)

                     Komisija je ocijenila sve informacije koje je dostavio podnositelj zahtjeva te zaključila da je podnositelj zahtjeva dostatno potkrijepio ispunjenje zahtjeva utvrđenih u članku 26. stavku 2. Uredbe (EU) 2015/2283. Stoga Agencija podatke iz dokumentacije podnositelja zahtjeva, na temelju kojih je utvrdila sigurnost nove hrane i došla do zaključka o sigurnosti natrijeve soli 6’-SL bez kojih ne bi mogla ocijeniti novu hranu, ne bi trebala upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe. Prema tome, stavljanje na tržište Unije natrijeve soli 6’-SL trebalo bi tijekom tog razdoblja ograničiti na podnositelja zahtjeva.

                     (12)

                     Međutim, ograničavanje odobrenja natrijeve soli 6’-SL i upućivanja na podatke iz dokumentacije podnositelja zahtjeva isključivo za potrebe podnositelja zahtjeva ne sprečava druge podnositelje zahtjeva da zatraže odobrenje za stavljanje na tržište iste nove hrane, pod uvjetom da se njihov zahtjev temelji na zakonito pribavljenim informacijama kojima se podupire to odobrenje u skladu s Uredbom (EU) 2015/2283.

                     (13)

                     U skladu s uvjetima uporabe dodataka prehrani koji sadržavaju natrijevu sol 6’-SL, kako je predložio podnositelj zahtjeva i ocijenila Agencija, potrebno je informirati potrošače odgovarajućom oznakom da dodatke prehrani koji sadržavaju natrijevu sol 6’-SL ne bi trebalo konzumirati isti dan ako se isti dan konzumira druga hrana s dodanom natrijevom soli 6’-SL.

                     (14)

                     Prilog Uredbi (EU) 2017/2470 trebalo bi stoga na odgovarajući način izmijeniti.

                     (15)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Natrijeva sol 6’-sialillaktoza (6’-SL), kako je navedeno u Prilogu ovoj Uredbi, uvrštava se na Unijin popis odobrene nove hrane utvrđen Provedbenom uredbom (EU) 2017/2470.

               2.   Tijekom razdoblja od pet godina od datuma stupanja na snagu ove Uredbe isključivo je prvotnom podnositelju zahtjeva:

                           Trgovačko društvo: Glycom A/S;

                           Adresa: Kogle Allé 4, DK-2970 Hørsholm, Danska,

                           odobreno stavljati na tržište u Uniji novu hranu iz stavka 1., osim ako neki budući podnositelj zahtjeva dobije odobrenje za tu novu hranu bez upućivanja na podatke zaštićene u skladu s člankom 2. ove Uredbe ili uz suglasnost podnositelja zahtjeva.

               3.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu.

            Članak 2.
            Podaci iz dokumentacije podnositelja zahtjeva na temelju kojih je Agencija ocijenila natrijevu sol 6’-sialillaktozu, za koju podnositelj zahtjeva tvrdi da ispunjava zahtjeve utvrđene u članku 26. stavku 2. Uredbe 2015/2283, ne smiju se upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe bez suglasnosti podnositelja zahtjeva.

            Članak 3.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Uredba (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL L 181, 29.6.2013., str. 35.).

            (4)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

            (5)  Glycos Finland LTD 2018. (neobjavljeno).

            (6)  Glycom 2019. (neobjavljeno).

            (7)  Glycom/DSMZ 2018. (neobjavljeno).

            (8)  Glycom 2019. (neobjavljeno).

            (9)  Glycom 2019. (neobjavljeno).

            (10)  Glycom 2019. (neobjavljeno).

            (11)  Glycom 2019. (neobjavljeno).

            (12)  Glycom 2018. (neobjavljeno).

            (13)  Glycom 2019. (neobjavljeno).

            (14)  Glycom 2019. (neobjavljeno).

            (15)  Gilby 2018. (neobjavljeno).

            (16)  Gilby 2019. (neobjavljeno).

            (17)  Šoltésová, 2018.a (neobjavljeno).

            (18)  Šoltésová, 2018.b (neobjavljeno).

            (19)  Flaxmer 2018.a (neobjavljeno).

            (20)  Flaxmer 2018.b (neobjavljeno).

            (21)  Stannard 2019.a (neobjavljeno).

            (22)  Stannard 2019.b (neobjavljeno).

            (23)  EFSA Journal 2020.; 18(5):6097.

            PRILOG
            Prilog Provedbenoj uredbi (EU) 2017/2470 mijenja se kako slijedi:

                        (1)

                        Sljedeći unos umeće se abecednim redom u tablicu 1. (Odobrena nova hrana):

                                    „Odobrena nova hrana

                                       Uvjeti pod kojima se nova hrana može upotrebljavati

                                       Dodatni posebni zahtjevi za označivanje proizvoda

                                       Ostali zahtjevi

                                       Zaštita podataka

                                       natrijeva sol 6’-sialillaktoza (6’-SL)

                                       (mikrobni izvor)

                                          Određena kategorija hrane

                                          Najveće dopuštene količine (izražene kao 6’-sialillaktoza)

                                    Pri označivanju hrane koja sadržava novu hranu navodi se „natrijeva sol 6’-sialillaktoza”.
                                    Pri označivanju dodataka prehrani koji sadržavaju natrijevu sol 6’-sialillaktozu (6’-SL) navodi se izjava da se ne bi trebali konzumirati:

                                                a)

                                                se ne bi trebali konzumirati ako se isti dan konzumira druga hrana s dodanom natrijevom soli 6’-sialillaktozom

                                                b)

                                                ih ne bi trebali konzumirati dojenčad i mala djeca.

                                    Odobreno 17. veljače 2021. Ovo uvrštenje temelji se na vlasnički zaštićenim znanstvenim dokazima i znanstvenim podacima zaštićenima u skladu s člankom 26. Uredbe (EU) 2015/2283.
                                    Podnositelj zahtjeva: Glycom A/S, Kogle Allé 4, DK-2970 Hørsholm, Danska. Tijekom razdoblja zaštite podataka, stavljanje na tržište u Uniji nove hrane natrijeve soli 6’-sialillaktoze odobreno je isključivo podnositelju zahtjeva društvu Glycom A/S, osim ako budući podnositelj zahtjeva dobije odobrenje za novu hranu bez upućivanja na vlasnički zaštićene znanstvene dokaze ili znanstvene podatke zaštićene u skladu s člankom 26. Uredbe (EU) 2015/2283 ili uz suglasnost društva Glycom A/S.
                                    Datum završetka zaštite podataka: 17. veljače 2026.”

                                    Nearomatizirani pasterizirani i nearomatizirani sterilizirani (uključujući UHT) mliječni proizvodi

                                    0,5 g/l

                                    Nearomatizirani fermentirani proizvodi na bazi mlijeka

                                    0,5 g/l (pića)

                                    2,5 g/kg (proizvodi osim pića)

                                    Aromatizirani fermentirani proizvodi na bazi mlijeka, uključujući toplinski obrađene proizvode

                                    0,5 g/l (pića)

                                    5,0 g/kg (proizvodi osim pića)

                                    Pića (aromatizirana pića, osim napitaka s pH vrijednošću manjom od 5)

                                    0,5 g/l

                                    Žitne pločice

                                    5,0 g/kg

                                    Početna hrana za dojenčad u smislu Uredbe (EU) br. 609/2013

                                    0,4 g/l u konačnom proizvodu spremnom za upotrebu, koji je kao takav stavljen na tržište ili je pripremljen prema uputama proizvođača

                                    Prijelazna hrana za dojenčad u smislu Uredbe (EU) br. 609/2013

                                    0,3 g/l u konačnom proizvodu spremnom za upotrebu, koji je kao takav stavljen na tržište ili je pripremljen prema uputama proizvođača

                                    Prerađena hrana na bazi žitarica i dječja hrana namijenjena dojenčadi i maloj djeci u smislu Uredbe (EU) br. 609/2013

                                    0,3 g/l (pića) u konačnom proizvodu spremnom za upotrebu, koji je kao takav stavljen na tržište ili je pripremljen prema uputama proizvođača

                                    2,5 g/kg za proizvode osim pića

                                    Napitci na bazi mlijeka i slični proizvodi namijenjeni maloj djeci

                                    0,3 g/l (pića) u konačnom proizvodu spremnom za upotrebu, koji je kao takav stavljen na tržište ili je pripremljen prema uputama proizvođača

                                    Hrana koja je zamjena za cjelodnevnu prehranu pri redukcijskoj dijeti u smislu Uredbe (EU) br. 609/2013

                                    1,0 g/l (pića)

                                    10,0 g/kg (proizvodi osim pića)

                                    Hrana za posebne medicinske potrebe u smislu Uredbe (EU) br. 609/2013

                                    U skladu s posebnim prehrambenim potrebama osoba kojima su proizvodi namijenjeni

                                    Dodaci prehrani u smislu Direktive 2002/46/EZ, osim dodataka prehrani za dojenčad i malu djecu

                                    1,0 g dnevno

                        (2)

                        Sljedeći unos umeće se abecednim redom u tablicu 2. (Specifikacije):

                                    „Odobrena nova hrana

                                       Specifikacija

                                       natrijeva sol 6’-sialillaktoza (6’-SL)

                                       (mikrobni izvor)

                                       Opis:

                                    natrijeva sol 6’-sialillaktoza (6’-SL) pročišćeni je bijeli do sivkastobijeli prah ili aglomerat koji se proizvodi mikrobnim postupkom i sadržava ograničene razine laktoze, 6’-sialil-laktuloze i sijalinske kiseline

                                       Izvor: Genetski modificirani soj bakterije Escherichia coli K-12 DH1

                                       Definicija:

                                    Kemijska formula: C23H38NO19Na
                                    Kemijski naziv: N-acetil-α-D-neuraminil-(2→6)-β-D-galaktopiranozil-(1→4)-D-glukoza, natrijeva sol
                                    Molekulska masa: 655,53 Da
                                    CAS br. 157574-76-0

                                       Svojstva/sastav:

                                    Izgled: Bijeli do sivkastobijeli prah ili aglomerati
                                    Zbroj natrijeve soli 6’-sialillaktoze, D-laktoze i sijalinske kiseline (% suhe tvari): ≥ 94,0 % (m/m)
                                    natrijeva sol 6’-sialillaktoza (% suhe tvari): ≥ 90,0 % (m/m)
                                    D-laktoza: ≤ 5,0 % (m/m)
                                    sijalinska kiselina: ≤ 2,0 % (m/m)
                                    6’-sialil-laktuloza: ≤ 3,0 % (m/m)
                                    Zbroj drugih ugljikohidrata: ≤ 3,0 % (m/m)
                                    Vlaga: ≤ 6,0 % (m/m)
                                    Natrij: 2,5 – 4,5 % (m/m)
                                    Klor: ≤ 1,0 % (m/m)
                                    pH (20 °C, 5 %-tna otopina): 4,5 -6,0
                                    Ostaci bjelančevina: ≤ 0,01 % (m/m)

                                       Mikrobiološki kriteriji:

                                    Ukupan broj aerobnih mezofilnih bakterija: ≤ 1 000  CFU/g
                                    Enterobakterije: ≤ 10 CFU/g

                                       Salmonella sp.: nije prisutna u 25 g
                                    Kvasci: ≤ 100 CFU/g
                                    Plijesan: ≤ 100 CFU/g
                                    Ostaci endotoksina: ≤ 10 EU/mg

                              CFU: jedinice koje tvore kolonije; EU: jedinice endotoksina”


title: Provedbena uredba Komisije (EU) 2021/83 оd 27. siječnja 2021. o izmjeni Provedbene uredbe (EU) 2020/466 u pogledu provedbe službenih kontrola i drugih službenih aktivnosti koje provode posebno ovlaštene fizičke osobe te razdoblja primjene privremenih mjera (Tekst značajan za EGP)

text:
                  28.1.2021

                  HR

                  Službeni list Europske unije

                  L 29/23

         PROVEDBENA UREDBA KOMISIJE (EU) 2021/83
         оd 27. siječnja 2021.
         o izmjeni Provedbene uredbe (EU) 2020/466 u pogledu provedbe službenih kontrola i drugih službenih aktivnosti koje provode posebno ovlaštene fizičke osobe te razdoblja primjene privremenih mjera
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 141. stavak 1.,
         budući da:

                     (1)

                     Uredbom (EU) 2017/625 utvrđuju se pravila za, među ostalim, provedbu službenih kontrola i drugih službenih aktivnosti nadležnih tijela država članica. Osim toga, njome se Komisija ovlašćuje da provedbenim aktom donese odgovarajuće privremene mjere potrebne za obuzdavanje rizika za zdravlje ljudi, životinja i bilja te dobrobit životinja ako postoje dokazi o ozbiljnom poremećaju u sustavu kontrole države članice.

                     (2)

                     Kako bi se reagiralo na posebne okolnosti nastale zbog aktualne krize povezane s bolesti uzrokovanom koronavirusom (COVID-19), Provedbenom uredbom Komisije (EU) 2020/466 (2) državama članicama dopušta se primjena privremenih mjera u vezi sa službenim kontrolama i drugim službenim aktivnostima.

                     (3)

                     Države članice obavijestile su Komisiju da će zbog krize povezane s bolesti COVID-19 određeni ozbiljni poremećaji u funkcioniranju njihovih sustava kontrole, poteškoće u provedbi službenih kontrola i drugih službenih aktivnosti u pogledu službenih certifikata i službenih potvrda u području premještanja životinja i robe u Uniju i unutar Unije te poteškoće u organiziranju fizičkih sastanaka sa subjektima i njihovim osobljem u kontekstu službenih kontrola potrajati i nakon 1. veljače 2021.

                     (4)

                     Države članice obavijestile su Komisiju i o drugim poremećajima povezanima s kapacitetom za raspoređivanje odgovarajućeg osoblja, kako je propisano Uredbom (EU) 2017/625, u kontekstu službenih kontrola i drugih službenih aktivnosti.

                     (5)

                     Kako bi se reagiralo na te ozbiljne poremećaje koji će se vrlo vjerojatno nastaviti u nadolazećim mjesecima i olakšalo planiranje i provođenje službenih kontrola i drugih službenih aktivnosti tijekom krize povezane s bolesti COVID-19, trebalo bi ponovno uvesti mogućnost da se posebno ovlaštenim fizičkim osobama povjere službene kontrole i druge službene aktivnosti, kako je prethodno utvrđeno Provedbenom uredbom (EU) 2020/466 do 1. kolovoza 2020., a razdoblje primjene Provedbene uredbe (EU) 2020/466 trebalo bi produljiti do 1. srpnja 2021.

                     (6)

                     Provedbenu uredbu (EU) 2020/466 trebalo bi stoga na odgovarajući način izmijeniti.

                     (7)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Provedbena uredba (EU) 2020/466 mijenja se kako slijedi:

                        1.

                        Umeće se sljedeći članak 3.:

                           „Članak 3.
                           Službene kontrole i druge službene aktivnosti iznimno može provoditi jedna ili više fizičkih osoba koje je nadležno tijelo posebno ovlastilo na temelju njihovih kvalifikacija, osposobljavanja i praktičnog iskustva, koje su u kontaktu s nadležnim tijelom putem bilo kojeg dostupnog sredstva komunikacije i koje su obvezne slijediti upute nadležnog tijela za provođenje tih službenih kontrola i drugih službenih aktivnosti. Te osobe djeluju nepristrano i nisu u sukobu interesa u pogledu službenih kontrola i drugih službenih aktivnosti koje provode.”

                        2.

                        U drugom stavku članka 6. datum „1. veljače 2021.” zamjenjuje se datumom „1. srpnja 2021.”.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Primjenjuje se od 2. veljače 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. siječnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 95, 7.4.2017., str. 1.

            (2)  Provedbena uredba Komisije (EU) 2020/466 оd 30. ožujka 2020. o privremenim mjerama za obuzdavanje rizika za zdravlje ljudi, životinja i bilja te dobrobit životinja tijekom određenih ozbiljnih poremećaja u sustavima kontrola država članica zbog bolesti uzrokovane koronavirusom (COVID-19) (SL L 98, 31.3.2020., str. 30.).


title: Provedbena uredba Komisije (EU) 2021/1370 оd 6. kolovoza 2021. o razvrstavanju određene robe u kombiniranu nomenklaturu

text:
                  17.8.2021

                  HR

                  Službeni list Europske unije

                  L 294/11

         PROVEDBENA UREDBA KOMISIJE (EU) 2021/1370
         оd 6. kolovoza 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2.

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2021.

                  Za Komisiju,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        1.

                        2.

                        3.

                        Plosnati pravokutni proizvod (dimenzija približno 2,50 m x 2,50 m) izrađen od laganog tkanog tekstilnog materijala (100 % poliesterska vlakna) prevučenog s jedne strane plastičnom masom (PVC) koja se ne može vidjeti golim okom, s patentnim zatvaračima zašivenima na rubove triju strana, s pomoću kojih se spaja na šator.
                        Na temelju informacija na ambalaži proizvod se predstavlja kao bočna stijenka za šator. Uvozi se pojedinačno (bez krova, drugih stijenki i bez potporne konstrukcije).

                        6307 90 98

                        Razvrstavanje se utvrđuje u skladu s Općim pravilima 1 i 6 o tumačenju kombinirane nomenklature, napomenom 7. točkom (f) uz odsjek XI. i tekstom oznaka KN 6307 , 6307 90  i 6307 90 98 .
                        Razvrstavanje proizvoda kao cerade u oznaku KN 6306 12 00  isključeno je jer su cerade uglavnom izrađene od teške tkanine i upotrebljavaju se za zaštitu robe od loših vremenskih uvjeta (vidjeti i Objašnjenja Harmoniziranog sustava (HSEN) uz tarifni broj 6306 , točka (1)). Patentni zatvarači zašiveni na proizvod i lagani materijal od kojeg je izrađen upućuju na to da proizvod nije prikladan/namijenjen za uporabu kao cerada iz oznake KN 6306 12 00 .
                        Nadalje, proizvod se ne može razvrstati kao šator u oznaku KN 6306 22 00  jer zbog svojih objektivnih značajki proizvod nema bitne značajke cijelog proizvoda (šator) u smislu općeg pravila 2 točke (a). Iz objektivnih značajki proizvoda nije jasno hoće li se upotrebljavati kao dio šatora, paviljona ili nekog drugog proizvoda.
                        U tarifni broj 6307  razvrstava se ostale gotove proizvode od bilo kojeg tekstilnog materijala, pod uvjetom da nisu uključeni u druge tarifne brojeve odsjeka XI. Taj tarifni broj obuhvaća i gotove zaštitne pokrove osim cerada i prostirki iz tarifnog broja 6306  (vidjeti i Objašnjenja Harmoniziranog sustava za tarifni broj 6307 , prvi i drugi stavak, točka (8)).
                        Proizvod se stoga razvrstava u oznaku KN 6307 90 98  kao „ostali gotovi proizvodi”.